钦定古今图书集成/历象汇编/岁功典/第080卷 > 《管子》 > 幼官篇
## 钦定古今图书集成/历象汇编/岁功典/第080卷 > 《管子》 > 幼官篇

冬行秋政，雾行夏政，雷行春政，烝泄，十二始寒尽刑，
十二小榆赐予，十二中寒收聚，十二中榆大收，十二
寒至静，十二大寒之阴，十二大寒终，三寒同事，六行
时节，君服黑色，味咸，味听征声，治阴气，用六数饮于
黑，后之并以鳞兽之火，爨藏慈厚行薄纯，坦气修通，
凡物开静，形生理，器成于僇，教行于钞，动静不记，行
止无量，戒审四时以别息，异出入以两易，明养生以
解固，审取与以总之。一会诸侯令曰：“非元帝之命，毋
有一日之师役！”再会诸侯令曰：“养孤老，食常疾，收孤
寡。”三会诸侯令曰：“田租百取五，市赋百取二，关赋百
取一，毋乏耕织之器。”四会诸侯令曰：“修道路，偕度量
一称数，薮泽以时禁发之。”五会诸侯令曰：“修春秋冬
夏之常，祭食天壤山川之故，祀必以时。”六会诸侯令
曰：“以尔壤生物共元官，请四辅，将以祀上帝。”《七会诸
侯令》曰：“官处四体而无礼者流之焉莠命。”八会诸侯
令曰：“立四义而无议者，尚之于元官，听于三公。”九会
诸侯令曰：“以尔封内之财物国之所有为币。”九会大
命焉，出常至千里之外，二千里之内诸侯，三年而朝。
《习命》二年，三卿使四辅。一年正月朔日，令大夫来修
受命。三公二千里之外，三千里之内，诸侯，五年而会。
至习命三年，名卿请事。二年，大夫通吉凶。十年，重适，
入正礼义。五年，大夫请受变。三千里之外，诸侯世一
至，置大夫以为廷，安入共受命焉？此居《于图》北方。